Denny Kalyalya

Dr. Denny Kalyalya (født 1. august 1957 i Monze i Nord-Rhodesia) er en zambisk økonom, som siden september 2021 har vært sentralbanksjef for Zambias bank (Bank of Zambia).Central Banking - Zambia reinstates Kalyalya as central bank governor, besøkt 10. juni 2022. Han var også sentralbanksjef fra februar 2015 til august 2020.Bloomberg - Zambia Central Bank Chief Replaced as President Vows Lower Rates, besøkt 3. januar 2016. 

Han er gift og har tre barn. 

 Utdanning og yrkeskarriere 
Kalyalya har en Bachelor of Arts (BA) i samfunnsøkonomi fra Universitetet i Zambia (1980), og han har mastergrad (MA) i samfunnsøkonomi fra Universitetet i Zambia (1983) og fra University of Massachusetts i Amherst (1989). I tillegg har han en doktorgrad (Ph.D) i samfunnsøkonomi fra University of Massachusetts fra 1993. 

Han begynte å arbeide som foreleser innen samfunnsøkonomi ved Universitetet i Zambia i 1983, og var foreleser fram til 1995. Han var assisterende dekanus (Assistant Dean) innen humaniora og samfunnsvitenskap i 1994-95, og var leder for samfunnsøkonomisk avdeling i 1995. I 1996 begynte han å jobbe for sentralbanken, som rådgiver, og var sentralbankens spesialutsending i IMF i 1997-98, innen penge- og valutaspørsmål og afrikaspørsmål. 

Fra 1998 til 2002 var han direktør i samfunnsøkonomiavdelingen (Economics Department), der han bl.a. jobbet opp imot IMF og Verdensbanken, Zambias regjering,  Parisklubben og gruveselskapene Konkola Copper Mines og Anglo American. Han har hatt en rekke ulike stillinger i sentralbanken, bl.a. i perioder fungerende sentralbanksjef, og fra 2002 til 2010 var han visesentralbanksjef. Han jobbet for Verdensbanken fra desember 2010, bl.a. i Committee on Development Effectiveness (CODE), og ble Executive Director i november 2012, som den første zambeseren med en så høy stilling i Verdensbanken noen sinne. 

Den 13. februar 2015 ble han utnevnt til sentralbanksjef av Zambias nyvalgte president Edgar Lungu, og erstattet da Michael Mikayeli Gondwe. Samme president avsatte Kalyalya som sentralbanksjef i august 2020, og innsatte Christopher Mvunga i denne stillingen.Africa Confidential - The governor and the guv'nor, besøkt 29. april 2021. I september 2021 ble Kalyalya gjeninsatt som sentralbanksjef, av president Hakainde Hichilema.

 Referanser 

 Kilder 
 Bank of Zambia - Governor DR. Denny Kalyalya (presentasjon på sentralbankens hjemmesider)

Kategori:Sentralbanksjefer
Kategori:Zambiske økonomer
Kategori:Personer fra Southern Province i Zambia